નરેન્દ્ર મોદી શા માટે વારંવાર નેપાળના પ્રવાસે જાય છે?…આ પ્રશ્નનો જવાબ ટૂંકી દૃષ્ટિએ પણ આપી શકાય છે. નરેન્દ્ર મોદીને વિશ્વનેતા બનવાની માયા લાગી છે, ત્યારે નેપાળ જેવા નાના દેશોમાં વારંવાર જઈને પોતે દુનિયાદારીમાં નેતા છે તેવું દેખાડી શકે છે. તેનાથી પણ ટૂંકી દૃષ્ટિએ વિચારીને એમ કહી શકાય કે ગયા અઠવાડિયે જ તેમણે નેપાળની મુલાકાત લીધી તે તો ચૂંટણીલક્ષી હતી. ચૂંટણીલક્ષી વળી કેવી રીતે? કેમ તમે જોયું નહીં, તેઓ નેપાળમાં રાજકીય મુલાકાતે નહીં, પરંતુ ધાર્મિક મુલાકાતે ગયા હોય તેમાં અગત્યના મંદિરોમાં દર્શન કરવા ગયા હતાં. તેમણે મંદિરોની પસંદગીમાં પણ ધ્યાન રાખેલું અને શૈવ અને વૈષ્ણવ બંનેના શ્રદ્ધાસ્થાન એવા મંદિરોના દર્શન કર્યા. આ તરફ કર્ણાટકની ચૂંટણીમાં જ્યાં પણ પ્રચારમાં ગયા ત્યાં રાહુલ ગાંધી ધાર્મિક સ્થળે દર્શન કરવા પહોંચી જતા હતા. ગુજરાત ચૂંટણીથી કોંગ્રેસે આ પેટર્ન શરૂ કરી છે. અમે પણ ધર્મભીરુ છીએ એવું દેખાડવા માટે રાજકીય પક્ષોમાં હોડ લાગી છે, ત્યારે પોતે પાછળ ના રહી જાય અને દેખાદેખીમાં પોતાને પણ કર્ણાટકના બધા ધાર્મિક સ્થાનોમાં ના જવું પડે તે માટે નેપાળમાં જઈને યાત્રા કરી. ટીવીના જમાનામાં નેપાળના મંદિરોમાં દર્શન કર્યા તેવું કર્ણાટકમાં દેખાડી શકાય – તેથી… આ બધી ચૂંટણીલક્ષી રાજકીય દલીલો હતી.